ߘߙߌߛߊ߬ ߞߊ߬ߓߊ

ߘߙߌߛߊ߬ ߞߊ߬ߓߊ ߦߋ߫ ߖߌ߬ߣߍ߬ߞߊ ߟߋ߬ ߘߌ߫߸ ߡߍ߲ ߛߐ߬ߘߐ߲߬ ߘߊ߫ ߦߏ߭ߡߎ߲߬ ߡߙߊ߬ߓߊ߰ߘߊ ߛߏߣߍ߲ ߘߏ߫ ߟߋ߬ ߞߣߐ߫ ߞߏ߫ ߟߊߜߊ߬ߙߊ߫. ߛߴߏ߬ ߦߋ߫ ߖߌ߬ߣߍ߬ ߣߌ߫ ߟߌߓߋߙߌߦߊ߫ ߟߎ߫ ߕߍ ߓߐߕߏ߲ ߡߊߜߍ߲ ߠߋ߬ ߘߐ߫. ߊ߬ ߛߐ߬ߘߐ߲߲߬ ߘߊ߫ ߕߎ߬ߓߊ߬ߓߎ߬ ߕߟߋ ߟߋ߬ ߘߐ߫ ߁߉߃߀ ߝߊ߲߭ߝߍ߬, ߞߊ߲ߞߊ߲߫ ߛߏ߫ ߞߣߐ߫ ߡߐ߮ ߟߵߊ߬ ߘߌ߫ ߞߊ߬ ߓߐ߫ "ߡߊ߬ߡߘߎ߬ߞߓߊ߬ߟߊ߫ ߞߊ߬ߓߌߟߊ߫" ߟߊ߫, ߊ߬ ߛߊ߬ ߘߊ߫ ߞߴߊ߬ ߕߏ߫ ߦߋ߲߬ ߕߎ߲ߞߊߙߊ߲ߞߋ ߟߎ߬ ߟߊ߫ ߞߎ߲߬ߕߌ߰ߦߊ ߟߋ߬ ߟߊ߫ ߞߐߣߊߞߙߌ߫. ߊ߬ ߛߊ߬ ߘߊ߫ ߞߐ߬ߟߏ߲ ߁:߃߀ ߟߋ߬ ߟߊ߫ ߕߙߊߓߊ ߇, ߂߀߂߃ ߟߊ߫ ߞߐߣߊߞߙߌ߫.

 ߘߌߣߍ߲ߦߊ 
ߘߙߌߛߊ߬ ߕߘߍ߬ ߦߋ߫ ߘߋߣߍ߲߫ ߢߡߊߟߐ߬ߣߍ߲߬ߓߊ ߟߋ߬ ߘߴߊ߬ ߟߊ߫  ߘߋߣߍ߲ߦߊ ߘߐ߫, ߡߐ߰ߓߊ ߟߎ߬ ߓߟߏ߫ ߞߍߣߍ߲߫ ߕߘߍ߬ ߊ߬ ߟߊ߫ ߞߏߛߓߍ߫. ߟߏ߲ ߘߏ߫߸ ߊ߬ ߝߊ߬ ߞߵߊ߬ ߟߐ߬ ߞߋߟߊ ߘߏ߫ ߟߊ߫ ߞߙߊ߬ߡߐ߰ ߛߋߞߎߓߊ ߟߊ߫߸ ߊ߬ ߞߊ߬ ߖߍ߮ ߞߎ߲ߓߊ ߘߏ߫ ߟߋ߬ ߘߏ߲߬ ߊ߬ ߓߟߏ߫ ߞߏ߫ ߞߊ߬ ߥߴߊ߬ ߘߌ߫ ߞߙߊ߬ߡߐ߰ ߛߋߞߎߓߊ ߡߊ߬. ߊ߬ ߛߋߣߍ߲ ߦߋ߲߬߸ ߊ߬ ߥߊ߫ ߘߊ߫ ߡߐ߬ߓߊ߬ߞߘߐ ߘߏ߫ ߟߎ߫ ߕߘߍ߬ ߦߋ߲߬߸ ߊ߬ߟߎ߬ ߥߊ߫ ߣߍ߲߲߫ ߕߘߍ߬ ߦߋ߫ ߡߊ߬ߞߏ ߘߏ߫ ߟߋ߬ ߟߊ߫ ߦߋ߲߬߸ ߏ߬ ߞߍ ߊ߬ ߞߵߊ߬ ߢߐ߲߬ߞߌ߲߬ ߘߊߝߍ߬ ߞߵߏ߬ ߟߎ߬ ߡߊߞߐ߬ߣߐ߲߬߸ ߊ߬ ߡߍ߲߫ ߘߊ߫ ߘߊߝߍ߬ ߦߋ߲߬ ߞߏߛߓߍ߫߹ ߏ߬ ߟߎ߬ ߓߕߐߟߊ ߥߊ߫ ߘߴߊ߬ ߛߌ߰ߣߍ߲ ߏ߬ ߕߘߍ߬ ߦߋ߲߬߸ ߏ߬ ߟߎ߬ ߞߊ߲߫ ߞߏ߫ ߞߙߊ߬ߡߐ߰߸ ߘߋߣߍ߲ ߘߏ߫ ߛߌ߰ߣߍ߲߫ ߌ ߘߐߞߐ߬ߣߐ߲ ߠߊ߫ ߘߊߝߍ߬ ߦߊ߲߬ ߘߋ߬߹ ߞߙߊ߬ߡߐ߰ ߛߋߞߏߓߊ ߞߊ߲߫ ߞߴߊߟߎ߫ ߦߴߊ߬ ߝߴߊ߬ ߢߍ߫ ߞߴߊ߬ ߦߋ߫ ߘߏ߲߬. ߊ߬ ߘߏ߲߬ ߘߊ߫ ߞߊ߬ ߖߍ߮ ߟߊߕߊ߬ߡߌ߲߬ ߏ߬ ߡߊ߬߸ ߞߴߊ߬ ߝߊ߬ ߞߊ߲߯ ߕߋ߲߬߸ ߏ߬ ߞߵߊ߬ ߞߙߐ߬ߛߌ߬ ߞߏߛߓߍ߫߹ ߓߊ ߏ߬ ߕߘߍ߬ ߓߊ߯ ߡߐ߱ ߦߋ߫߸ ߊ߬ ߘߴߌ ߟߌ߬ߤߟߊ ߟߎ߬ ߟߐ߲߫. ߞߙߊ߬ߡߐ߰ ߛߋߞߏߓߊ ߣߴߊ߬ ߝߊ߬ ߞߊ߬ ߢߐ߲߯ߦߋ߫ ߟߏ߲ ߡߍ߲߸ ߊ߬ ߞߵߊ߬ ߦߌ߬ߘߵߊ߬ ߟߊ߫ ߞߏ߫ ߌ ߡߊ߬ߞߏ ߡߍ߲ ߓߊ߫ ߞߍ߫ ߒ ߠߊ߫ ߡߎ߬ߕߎ߲߬߸ ߌ ߞߊ߬ ߒ ߠߊ߫ ߖߍ߮ ߘߏ߲߬ ߌ ߘߋ߲ߞߍ ߡߍ߲ ߓߟߏ߫ ߏ߬ ߟߏ߲߸ ߌ ߦߋ߫ ߏ߬ ߗߋ߫ ߒ ߡߊ߬.

 ߊ߬ ߣߌ߫ ߞߙߊ߬ߡߐ߰ ߛߋߞߎߓߊ ߕߍ 
ߊ߬ ߕߘߍ߬ ߦߋ߫ ߥߊ߫ ߟߊ߫ ߓߐ߲ߡߊߟߌ ߣߌ߫ ߡߐ߰ߓߊ ߟߎ߬ ߟߊ߫ ߞߋߟߊ ߟߎ߫ ߟߊ߫ ߞߙߊ߬ߡߐ߰ ߛߋߞߏߓߊ ߓߘߊ ߛߐ߲߬߸ ߏ߬ ߞߵߊ߬ ߟߊ߫ ߟߊ߲ߒߠߊߦߊ ߟߴߊ߬ ߘߐ߫ ߞߏߛߓߍ߫. ߟߏ߲ ߘߏ߫߸ ߞߙߊ߬ߡߐ߰ ߛߋߞߏߓߊ ߞߵߊ߬ ߝߴߊ߬ ߦߋ߫߸ ߞߏ߫ ߡߐ߰ߓߊ ߡߍ߲ ߣߊ߬ߕߐ߫ ߊ߬ߟߋ߬ ߞߐ߫߸ ߞߴߏ߬ ߘߴߊ߬ ߓߟߏ߫ ߞߍ߫ ߘߙߌߛߊ߬ ߟߊ߫. ߞߙߊ߬ߡߐ߰ ߛߋߞߏߓߊ ߞߊ߬ ߁߀߀߀ ߓߌ߬ߟߵߊ߬ ߖߎߝߊ ߘߐ߫߸ ߞߴߊ߬ ߦߋ߫ ߘߎߓߴߊ߬ ߢߍ߫߸  ߊ߬ ߝߣߊ߫ ߦߋ߫ ߘߎߓߊ߫ ߟߊ߫ ߡߐ߱ ߟߎ߬ ߦߋ߫ ߥߊ߯ ߞߋߟߋ߲ ߏ߬ ߟߋ ߛߘߊ߫ ߘߐ߫߸ ߞߙߊ߬ߡߐ߰ ߛߋߞߏߓߊ ߓߏ߲߬ߧߊ ߡߊ߬ߞߎߡߊ ߢߌ߲߬ ߠߎ߬ ߦߋ߫ "ߛߍ߬ߓߍ߫ ߡߊ߰ߙߊ «Sebe Mara»" ߟߊ߫ ߞߊ߬ߝߊ ߘߐ߫߸ ߡߍ߲ ߕߐ߯ ߞߏ߫ "ߘߙߌߛߊ߬ ߞߊ߬ߓߊ ߟߐ߲ߞߏߕߌ߮". . 

 ߘߙߌߛߊ߬ ߞߍ߫ ߢߊ ߖߌ߬ߣߍ߬ ߗߋߘߊߕߌ߮ ߘߏ߫ ߘߌ߫  
ߖߌ߬ߣߍ߬ ߞߊ߲ߓߍ߲ ߠߊ߫ ߘߍ߲ߒߖߘߍߟߦߊ ߛߐ߬ߘߐ߲ ߞߐ ߘߐ߫߸ ߝߊ߬ߙߊ߲߬ߛߌ߫ ߞߵߊ߬ ߟߊ߫ ߞߋ߬ߥߎ߬ߣߍ߲߬ߞߋߥߎ ߟߎ߬ ߓߍ߯ ߡߊߞߟߌ߫߸ ߞߊ߬ ߓߐ߫ ߖߌ߬ߣߍ߬ ߸ ߏ߬ ߟߎ߬ ߟߊ߫ ߓߐߟߌ ߏ߬ ߟߋ ߞߊ߬ ߖߌ߬ߣߍ߬ ߘߐߞߏߟߏ߲ߧߊ߫ ߦߏ߫ ߝߎߥߊ, ߛߋߞߎ߬ ߕߎ߬ߙߋ ߝߣߊ߫ ߞߊ߬ ߖߊ߬ߡߊߙߌ ߘߌ߫ ߞߏ߫ ߞߊ߬ ߞߋ߬ߥߎ߬ߣߍ߲߬ߞߋ߬ߥߎ߬ ߞߎߘߊ߫ ߟߎ߫ ߕߊ߬. ߞߋ߬ߥߎ߬ߣߍ߲߬ߞߋ߬ߥߎ߬ ߕߐߡߐ߲ ߏ߬ ߟߋ ߛߋ߫ ߘߊ߫ ߞߊ߲ߞߊ߲߫ ߔߙߊߕߌ ߣߌ߫ ߜߋߟߋ߲ߜߋߟߋ߲ ߗߋߓߏ߲ ߡߊ߬ ߞߊ߲ߞߊ߲߫ (Post and telecommunications). 

ߡߐ߱ ߡߍ߲ ߠߎ߬ ߞߋߟߦߊ߫ ߘߴߏ߬ ߞߏ ߞߊ߲ߡߊ߬, ߞߋ߬ߥߎ߬ߣߍ߲߬ߞߋߥߎ ߟߎ߬ ߞߵߊ߬ߟߎ߬ ߟߊ߫ ߡߊ߬ߡߌ߬ߘߊ߬ߟߌ߬ ߛߓߍ ߟߊߘߏ߲߬߸ ߘߙߌߛߊ߬ ߡߍ߲ ߕߎ߲߬ ߡߊ߫ ߛߓߍߟߌ߫ ߟߐ߲߫߸ ߊ߬ ߡߊ߫ ߞߊ߬ߙߊ߲߬, ߏ߬ ߝߣߊ߫ ߞߵߊ߬ ߟߊ߫ ߡߊ߬ߡߌ߬ߘߊ߬ߟߌ߬ ߛߓߍ ߟߊߘߏ߲߬߸ ߞߵߊ߬ ߓߟߏߡߟߊ߫ ߓߟߏߦߊ ߕߎ߬ߡߊ ߡߊ߬ ߛߊ߫. ߥߊ߬ߣߊ ߟߎ߬ ߞߵߊ߬ ߦߌ߬ߘߊ߬ ߡߊ߬ߡߌ߬ߘߊ߬ߟߌ߬ߟߊ ߟߎ߬ ߟߊ߫߸ ߞߴߊ߬ߟߎ߬ ߓߍ߯ ߦߴߊ߬ߟߎ߬ ߕߊ߫ ߛߌ߬ߕߊߙߌ߫ ߛߊ߬ߡߊ߲߬߸ ߕߊ߮ ߣߌ߫ ߛߊ߬ߦߌ. ߏ߬ ߞߍ߸ ߞߋ߬ߥߎ߬ߣߍ߲߬ߞߋߥߎ ߕߐ߭ ߟߎ߬ ߓߍ߯ ߞߊ߬ ߘߊ߲߬ߓߟߐ߫ ߝߌ߬ߟߊ߫ ߝߌ߬ߟߊ߫ ߕߊ߬߸ ߞߊ߬ߓߊ ߞߊ߬ ߘߊ߲߬ߓߟߐ߫ ߛߊ߬ߓߊ߫ ߟߋ߬ ߕߊ߬. ߊ߬ ߓߊ߲ߣߍ߲ ߊ߬ ߟߊ߫ ߛߌ߬ߕߊߙߌ ߛߊ߬ߡߊ߲߬ ߠߊ߫߸ ߥߙ߬ߣߊ ߟߎ߬ ߓߊ߲ߣߍ߲ ߛߊߞߍߟߌ ߟߊ߫, ߊ߬ߟߎ߫ ߞߵߊ߬ ߝߐ߫ ߘߙߌߛߊ߬ ߞߊ߬ߓߊ ߕߊ ߡߊ߬ ߞߏ߫ ߣߌ߲߬ ߕߌ߱ ߟߋ߬ ߛߎߘߊ߲߫ ߘߊ߫߸ ߏ߬ ߟߋ ߞߍ߫ ߘߴߊ߬ ߞߍߣߍ߲ ߘߌ߫ ߞߊ߲ߞߊ߲߫ ߗߋߓߏ߲ ߣߌ߫ ߥߎߟߊ ߓߌ߬ߟߊ߬ߢߐ߲߰ߡߊ ߗߋߕߌ߮ ߘߌ߫.

ߗߋߘߊߕߌ߯ߦߊ 

 ߘߙߌߛߊ߬ ߟߊ߫ ߗߋߓߏ߲ ߡߙߊ߬ߢߊ  
ߘߙߌߛߊ߬ ߛߌ߰ߣߍ߲ ߔߙߊߕߌ ߣߌ߫ ߜߋߟߋ߲ߜߋߟߋ߲ ߗߋߓߏ߲ ߞߎ߲߬ߠߊ߫, ߊ߬ ߞߵߊ߬ ߟߊ߫ ߓߊ߯ߙߊ߫ ߘߊߞߎ߲ ߞߣߐ߬ߜߍ߲߫ ߕߌߢߍߟߌ ߟߎ߬ ߡߊ߬߸ ߛߏ߲ߧߊ߬ߟߌ ߡߊ߬߸ ߊ߬ ߣߌ߫ ߟߡߊ߬ߟߏ߬ߦߊ߬ߟߌ߬ ߘߐ߬ߞߏ ߓߍ߯ ߡߊ߬. ߟߊߒߡߊ߫ ߘߐ߫߸ ߊ߬ ߘߍ߬ߢߐ߲߰ߞߍ߫ ߟߊ߬ߡߌߣߌ߲ ߞߊ߬ߓߊ ߥߊ߫ ߘߴߊ߬ ߕߍ߬ߘߍ߫ ߗߋߓߏ߲ ߠߊ߫ ߦߋ߲߬ ߟߏ߲ ߘߏ߫߸ ߞߏ߫ ߗߍ߬߸ ߊ߲ ߕߍ߫ ߥߊߟߌߢߊ ߘߏ߫ ߞߍ߫؟ ߊ߬ ߞߊ߲߫ ߞߴߏ߬ ߦߴߊ߬ ߛߎ߮ ߢߎ߬ߡߊ߲߬ ߘߌ߫؟ ߏ߬ ߞߊ߲߫ ߞߴߌ ߦߋ߫ ߡߟߊߡߟߊ ߘߏ߫ ߟߋ߬ ߟߊߓߐ߫ ߟߊ߫ ߞߵߊ߬ ߘߌ߫ ߒ ߡߊ߬ ߒ ߧߋ߫ ߥߴߊ߬ ߝߋ߰ߙߋ ߜߋ߲ߞߐ߰ߖߌ߬ߘߊ ߟߊ߫, ߒ߬ߞߊ߬ ߞߊ߬ߓߊ ߞߵߊ߬ ߓߊ߲߬ ߏ߬ ߡߊ߬ ߝߊߙߌ߲߫. ߏ߬ ߟߋ ߞߏߛߐ߲߬ ߕߎ߬ߙߋ ߣߊ߬ ߘߊ߫ ߡߎ߬ߙߊ߲ ߡߍ߲ ߠߎ߬ ߘߌ߫ ߖߌ߬ߣߍ߫ ߟߐ߬ ߞߊ߲ߡߊ߬, ߊ߬ ߝߊ߲߬ߓߊ ߟߊߓߐ߫ ߘߊ߫ ߟߋ߬ ߞߊ߬ ߥߊ߫ ߛߌ߰ߢߐ߲߰ ߞߊߝߏ ߟߎ߬ ߘߐ߫߸ ߊ߬ ߜߋ߲ߜߋ߲߫ ߞߘߏߥߊߙߌ߫ ߣߌ߫ ߛߣߍ߬ߜ߭ߊߟߌ߫ ߟߎ߫.

ߘߙߌߛߊ߬ ߞߊ߬ߓߊ ߛߋ߫ ߘߊ߫ ߞߊ߲ߞߊ߲߫ ߗߋߓߏ߲ ߠߊ߫ ߦߋ߲߬ ߞߊ߬ ߜߋߟߋ߲ߜߋߟߋ߲߫ ߅߀߀ ߟߋ߬ ߕߏ߫ ߞߊ߲ߞߊ߲߫ ߛߏ ߞߣߐ߫, ߘߍ߲ߒߖߘߍߟߦߊ ߛߐ߬ߘߐ߲ ߞߐ ߛߊ߫߸ ߛߋߞߎ߬ ߕߎ߬ߙߋ ߟߋ߬ ߞߊ߬ ߜߋߟߋ߲ߜߋߟߋ߲߫ ߏ߬ ߟߎ߬ ߘߝߊ߫ ߃߅߀߀ ߟߊ߫. ߘߙߌߛߊ߬ ߕߘߍ߬ ߦߋ߫ ߜߋߟߋ߲ߜߋߟߋ߲߫ ߘߐߓߍ߲ ߞߍ߫ ߟߊ߫ ߞߵߊ߬ ߕߏ߫ ߗߋߓߏ߲ ߠߊ߫ ߦߋ߲߬߸ ߏ߬ ߕߎ߬ߡߊ ߜߋߟߋ߲ߜߋߟߋ߲߫ ߓߟߏߟߕߊ ߟߋ߬ ߦߋ߫ ߖߌ߬ߣߍ߬߸ ߞߐߟߊ߫ ߢߊߝߘߍߡߊ ߝߣߊ߫ ߣߊ߬ ߘߊ߫߸ ߏ߬ ߟߋ ߞߵߊ߬ ߟߐ߬ ߜߋߟߋ߲ߜߋߟߋ߲߫ ߘߐߓߍ߲ ߓߟߏߞߊ߬ ߟߊ߫߸ ߞߵߊ߬ ߕߊ߫ ߓߟߏߡߊߞߊ߬ߣߍ߲ ߠߎ߬ ߕߌߙߌ߲ߠߌ߲ ߘߊߡߌ߬ߣߊ߬. ߊ߬ ߞߊ߬ ߞߎߡߊ ߣߌ߲߬ ߠߋ߬ ߞߍ߫ ߡߊ߲߬ߘߋ߲߫ ߖߊ߲߬ߛߊ ߘߌ߫߸ ߞߏ߫ ߌ ߞߊ߬ ߖߡߊ߬ߣߊ ߛߎ_ߎ߯_ߛߎ߫ ߦߋ߫ ߝߋ߲߫ ߞߘߐ߫ ߘߐߓߍ߲ ߠߊ߫߸ ߏ߬ ߟߎ߬ ߕߍ߫ ߥߊ߫ ߢߍ߫ ߝߋߎ߫߹ ߌ ߦߵߌ ߕߊ߫ ߟߋ߬ ߜߙߋ߬ߡߊߕߍ߰ ߟߊ߫. 

ߘߙߌߛߊ߬ ߣߌ߫ ߛߋߞߎ߬ ߕߎ߬ߙߋ ߢߐ߲߯ ߠߊߛߐߘߐ߲߫ ߢߊ
ߘߙߌߛߊ߬ ߞߊ߬ߓߊ ߕߏ߫ ߘߊ߫ ߓߊ߯ߙߊ߫ ߟߊ߫ ߗߋߓߏ߲ ߠߊ߫ ߦߋ߲߬ ߠߋ߬߸ ߏ߬ ߓߍ߲߬ ߘߊ߫ ߛߋߞߎ߬ ߕߎ߬ߙߋ ߟߊ߫ ߣߊ߬ߟߌ ߘߏ߫ ߡߊ߬ ߞߊ߲ߞߊ߲߫, ߞߊ߲ߕߌ߮ ߟߊ߫ ߜߋߟߋ߲ߜߋߟߋ߲ ߕߌߢߍ߫ ߘߊ߫ ߞߊ߲ߞߊ߲߫ ߦߋ߲߬߸ ߏ߬ ߟߋ ߘߐߓߍ߲߬ߓߊ߰ ߢߌߣߌ߲ ߘߊߡߌ߬ߣߊ߬ ߘߊ߫߸ ߞߏ߬ߣߌ߲߬ ߝߋߎ߫ ߡߐ߰ ߜߘߍ߫ ߡߊ߫ ߛߴߊ߬ ߘߐߓߍ߲߬ ߠߊ߫. ߞߋ߬ߥߎ߬ߣߍ߲߬ߞߋߥߎ ߟߎ߬ ߕߘߍ߬ ߞߵߊ߬ ߟߐ߲߫ ߕߋ߲߬ ߝߛߊߦߌ߫ ߞߏ߫ ߘߙߌߛߊ߬ ߘߌ߫ ߛߴߊ߬ ߘߐߓߍ߲߬ ߠߊ߫߸ ߞߏ߬ߣߌ߲߬ ߞߊ߬ ߓߍ߲߬ ߡߐ߱ ߟߊ߫ ߡߐ߰ߓߊ߬ ߥߟߌ߬ߕߐ߬ߟߊ߬ ߟߊߜߏߦߊߒߧߍ ߡߊ߬߸ ߏ߬ ߟߎ߫ ߕߎ߲߬ ߕߴߊ߬ ߝߍ߬ ߞߵߊ߬ ߝߐ߫ ߘߙߌߛߊ߬ ߢߍ߫, ߊ߬ߟߎ߫ ߞߏ߬ߙߌ߬ߣߍ߲ ߛߊ߫߸ ߊ߬ߟߎ߫ ߞߵߊ߬ ߝߐ߫ ߞߏ߫ ߞߊ߬ ߥߴߊ߬ߟߋ߬ ߗߍ߬ߣߍ߲ ߞߐ߫. 

ߒߓߊ߬ ߘߙߌߛߊ߬ ߛߋ ߦߋ߲߬ ߌߞߘߐ߫߸ ߊ߬ ߞߵߊ߬ ߟߊߘߊ߲߫ ߡߌ߬ߛߍ߲߬ ߘߊ߲ߘߐ߫ ߞߘߐ߫. ߊ߬ ߓߊ߲ߣߍ߲ ߞߊ߲ߕߌ߮ ߛߋߞߎ߬ ߕߎ߬ߙߋ ߟߊ߫ ߜߋߟߋ߲ߜߋߟߋ߲ ߘߐߓߍ߲߬ ߠߊ߫߸ ߊ߬ ߞߊ߲߫ ߞߏ߫ ߞߊ߲ߕߌ߮߸ ߊ߬ ߓߘߊ߫ ߓߊ߲߫, ߛߋߞߎ߬ ߞߊ߲߫ ߞߏ߫ ߒ߬ߓߊ߬ ߜߋߟߋ߲ߜߋߟߋ߲߫ ߝߙߍߕߍ ߘߏ߫ ߘߌ ߒ ߡߊ߬ ߓߊ߫߸ ߒ ߧߴߏ߬ ߞߟߌ߫, ߊ߬ ߞߊ߲߲߯ ߏ߬ ߡߊ߬ ߞߏ߫ ߝߙߍߕߍ߫ ߜߘߍ߫ ߕߍ߫ ߒߠߋ ߓߟߏ߫ ߘߋ߬߸ ߝߏ߫ ߒ ߞߘߐ߬ߞߍ߬ [ߡߎ߯ߡߌߣߌ߲߫] ߕߊ, ߛߋߞߎ߬ ߕߎ߬ߙߋ ߣߵߏ߬ ߞߟߌ߫ ߟߊ߸ ߏ߬ ߞߊ߲߫ ߞߏ߫ ߊ߬ߟߏ߫߹ ߖߐ߲߫ ߞߊ߲߫؟ ߊ߬ ߞߊ߲߫ ߞߏ߫ ߛߋߞߎ߬_ߕߎ߬ߙߋ ߟߋ߬ ߞߊ߲߫, ߛߋߞߎ߬ ߕߎ߬ߙߋ ߢߎ߬ߡߊ߲߬؟ ߖߌ߬ߣߍ߬ ߞߊ߲ߓߍ߲ ߞߊ߲ߕߌ߯ ߛߋߞߎ߬ ߕߎ߬ߙߋ ߞߍ߬; ߏ߬ ߞߍ ߡߎ߯ߡߌߣߌ߲߫ ߞߵߊ߬ ߟߊ߫ ߜߋߟߋ߲ߜߋߟߋ߲ ߓߌ߬ߟߊ߬ ߔߊߕߌ߫߹ ߞߵߊ߬ ߓߏ߬ߙߌ߬ ߞߊ߬ ߕߊ߬ߡߌ߲߬ ߞߎߙߋ߫ ߟߴߊ߬ ߛߋ߲߬ߘߐ߫. ߒ߬ߓߊ߬ ߏ߬ ߟߋ ߞߍ߫ ߘߴߊ߬ ߣߌ߫ ߞߊ߲ߕߌ߯ ߛߋߞߎ߬ ߕߎ߬ߙߋ ߢߐ߲߯ ߟߐ߲߫ ߢߊ ߘߌ߫߸ ߏ߬ ߞߵߊ߬ ߡߊߞߟߌ߫ ߞߐߣߊߞߙߌ߫߸ ߞߵߊ߬ ߞߍ߫ ߖߊ߯ߓߘߊ ߜ߭ߡߊߟ ߊߓߑߘߍߟ ߣߊߛߍ߯ߙ ߕߌߙߌ߲ߠߌ߲ߠߊ ߘߏ߫ ߘߌ߫ ߟߐ߲ߞߏ ߞߊߓߋ ߟߊ߫, ߞߊ߬ ߓߊ߲߫ ߞߵߊ߬ ߞߴߊ߬ ߟߊߟߌߓߊ߮ ߞߙߍߞߙߍߣߍ߲ ߘߌ߫. 
 ߊ߬ ߣߌ߫ ߛߋߞߎ߬ ߕߎ߬ߙߋ ߕߍ 
ߘߙߌߛߊ߬ ߛߋ ߡߍ߲ ߞߍ߫ ߘߊ߫ ߞߐߣߞߙߌ߫, ߕߎ߬ߙߋ ߞߵߊ߬ ߕߐ߯ߦߊ߫ ߞߵߊ߬ ߞߴߊ߬ ߟߊߟߌߓߊ߯ ߞߙߍߞߙߍߣߍ߲ ߘߌ߫. ߊ߬ ߣߌ߫ ߘߙߌߛߊ߬ ߟߊ߫ ߟߊߒߠߦߊ ߏ߬ ߞߐ߬ߣߐߡߊ߬, ߊ߬ߟߎ߫ ߕߘߍ߬ ߦߋ߫ ߢߐ߲߯ߦߋ߫ ߟߊ߫ ߟߐ߯ߞߎ߲ ߞߘߐ߫ ߛߎ߬ߢߊ߫ ߝߌ߬ߟߊ߫ ߟߋ߬. ߊ߬ߟߋ ߟߋ߬ ߕߘߍ߬ ߦߴߊ߬ ߟߊ߫ ߛߌ߬ߓߏ ߟߎ߬ ߝߊ߬ߛߊߙߌ߫ ߟߊ߫߸ ߊ߬ ߣߌ߫ ߞߏ߫ ߛߌߦߊߡߊ߲߫ ߜߘߍ߫ ߟߎ߫.

ߒ߬ߓߊ߬ ߞߵߊ߬ ߛߊߓߎ߫ ߞߴߊ߬ ߟߊ߫ ߡߐ߰ ߟߐ߲ ߘߴߏ߬ ߘߐ߫ ߛߊ߫, ߊ߬ߟߋ ߟߋ߬ ߕߘߍ߬ ߦߋ߫ ߡߐ߱ ߟߎ߫ ߛߎ߯ߦߊ ߣߴߊ߬ߟߎ߫ ߖߏ߮ ߟߎ߬ ߢߊߝߐ߫ ߟߴߊ߬ ߢߍ߫, ߡߍ߲ ߠߎ߬ ߦߋ߫ ߗߋߘߊߕߌ߯ߦߊ ߟߴߊ߬ ߣߌ߫ ߡߍ߲ ߠߎ߬ ߦߴߊ߬ ߡߊߢߌߣߌ߲ ߞߊ߲߬߸ ߊ߬ ߣߌ߫ ߘߏ߯ߝߊߘߋ߲ ߠߎ߬ ߣߴߏ߬ ߟߎ߫ ߢߐ߲߰ߘߐ ߟߎ߬. ߏ߬ ߟߋ ߞߵߊ߬ ߞߴߊ߬ ߣߌ߫ ߖߌ߬ߣߍ߫ ߗߋߘߊߕߌ߯ ߛߊ߲ߘߐ ߟߎ߬ ߓߍ߯ ߕߍ߬ߘߍ߫ ߦߋ߫ ߢߐ߲߯ ߓߟߏ߫ ߝߏ߫ ߞߊ߬ ߥߴߊ߬ ߛߌ߰ ߛߋߞߎ߬ ߟߊ߫ ߛߊ߬ߦߊ ߟߊ߫. ߟߊ߲߬ߛߣߊ߬ ߞߐ߲ߕߋ߬ ߝߣߊ߫ ߞߵߊ߬ ߕߴߊ߬ߟߋ߬ ߘߊߞߎ߲߫ ߞߋߟߋ߲ ߠߋ߬ ߘߐ߫ ߝߏ߫ ߞߊ߬ ߥߴߊ߬ ߛߵߊ߬ ߖߐ߲ߝߐ߲ ߠߊ߫ ߖߊ߲߬ߞߊߙߏ ߓߟߏ߫, ߝߏ߫ ߛߋߟߎ߬ ߘߊߟߍ߲߬ ߖߊߟߏ߫ ߟߋ߬ ߞߵߊ߬ ߓߴߊ߬ ߟߐ߬ߘߎ߮ ߏ߬ ߘߐ߫ ߂߀߀߆ ߝߊ߲߭ ߝߍ߬. 

 ߛߌ߲ߘߟߌ ߟߎ߬ 

ߜߊ߲߬ߘߌ߬ߦߊ ߣߌ߫ ߛߊ߬ߦߊ 
ߘߙߌߛߊ߬ ߞߊ߬ ߊߟߌߝߊ߫ ߞߐ߲ߘߍ߫ ߕߟߋ ߝߊ߲߬ߓߊ ߞߍ߫ ߜߊ߲߬ߘߌ߬ߦߊ ߟߋ߬ ߘߐ߫ ߝߏ߫ ߞߊ߬ ߥߴߊ߬ ߛߌ߰ ߡߊ߬ߡߊ߬ߘߌ߫ ߘߎ߲ߓߎߦߊ߫ ߕߟߋ ߞߎ߲߬ߝߟߐ ߟߊ߫. ߊ߬ ߟߊ߫ ߞߐߙߍ ߟߋ߬ ߕߘߍ߬ ߦߴߊ߬ ߞߍ߬ߙߍߝߍ߬ ߥߎ߬ߛߎ ߏ߬ ߞߘߐ߫, ߊ߬ ߜߋ߲ߜߋ߲߫ ߊ߬ ߘߋ߲ߞߍ߫ ߝߊ߭ߞߍ߬. 

ߕߏ߫ ߞߍ߫ ߘߴߏ߬ ߟߋ ߘߐ߫߸ ߊ߬ ߛߊ߬ ߘߊ߫ ߞߐ߬ߟߏ߲ ߁:߃߀ ߟߋ߬ ߟߊ߫ ߕߙߊߓߊ ߕߟߋ߬ ߇, ߂߀߂߃ ߟߊ߫. ߊ߬ ߛߊ߬ߣߍ߲, ߓߊߘߋ߲ߡߊ ߟߎ߬ ߝߘߊ߫ ߘߊ߫ ߟߋ߬ ߛߎ߬ߞߏ߬ߦߊ ߞߍ߫ ߦߙߐ ߘߐ߫, ߘߏ߫ ߟߎ߫ ߞߊ߲߫ ߞߏ߫ ߞߊ߬ ߥߴߊ߬ ߘߌ߫ ߞߊ߲ߞߊ߲߫߸ ߘߏ߫ ߟߎ߫ ߞߊ߲߫ ߞߏ߫ ߞߵߊ߬ ߕߏ߫ ߞߐߣߊߞߙߌ߫ ߦߋ߲߬. ߊ߬ ߛߎ߬ߞߏ߬ߦߊ ߞߍ߫ ߘߊ߫ ߞߐߣߊߞߙߌ߫ ߟߋ߬ ߕߙߊߓߊ ߕߟߋ߬ ߈ ߡߵߊ߬ ߟߊ߫ ߛߊ߬ߦߊ ߕߎ߬ߡߊ߬ߙߋ߲߫ ߂߄ ߡߊ߬. 

 ߦߟߌߡߊߛߙߋ ߟߎ߬ 

ߦߌߟߡߊ:ߘߙߌߛߊ߬ ߞߊ߬ߓߊ
ߦߌߟߡߊ:ߕߌߙߌ߲ߠߌ߲ߠߊ
ߦߌߟߡߊ:ߟߐ߲ߞߏ ߓߏ߲߬ߘߊ
ߦߌߟߡߊ:ߛߓߍߟߐ߲ߓߊߟߌ
ߦߌߟߡߊ:ߞߊ߬ ߡߏߦߌ߫ ߞߐߣߊߞߙߌ߫

ߦߌߟߡߊ:ߞߊ߬ ߡߏߦߌ߫ ߦߏ߭ߡߎ߲߬
ߦߌߟߡߊ:ߞߊ߬ ߛߊ߬ ߞߐߣߊߞߙߌ߫